ZRUŠENÉ všeobecne záväzným nariadením č. 3/2009.

Všeobecne záväzné nariadenie
hlavného mesta Slovenskej republiky Bratislavy
č. 7/2007
z 22. novembra 2007 
o bližších podmienkach poskytovania finančných prostriedkov na zabezpečenie opatrení sociálnoprávnej ochrany detí a sociálnej kurately
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) zákona Slovenskej národnej rady č. 377/1990 Zb. o hlavnom meste Slovenskej republiky Bratislave, § 64 ods. 2, 5 a 6 a § 88 ods. 3 a 4 zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov ustanovuje:

§ 1
Úvodné ustanovenie
Toto všeobecne záväzné nariadenie hlavného mesta Slovenskej republiky Bratislavy (ďalej len „nariadenie”) upravuje podmienky poskytovania
a)	príspevku na dopravu,
b)	finančných prostriedkov na úpravu a obnovu rodinných pomerov dieťaťa (ďalej len „finančné prostriedky“),
c)	príspevku na tvorbu úspor dieťaťa,
d)	finančného príspevku na vykonávanie opatrení podľa osobitného zákona1) (ďalej len „finančný príspevok“).

§ 2
Príspevok na dopravu
(1) Príspevok na dopravu hlavné mesto Slovenskej republiky Bratislava (ďalej len „hlavné mesto“) môže poskytnúť oprávnenej osobe na cestu do detského domova, v ktorom je dieťa umiestnené.
(2) Oprávnenou osobou je rodič dieťaťa alebo osoba, ktorá sa osobne stará o dieťa,2) ktorým bolo dieťa odňaté zo starostlivosti rozhodnutím súdu a umiestnené do detského domova a ktorí sú obyvateľmi hlavného mesta.3)
(3) Príspevok na dopravu poskytne hlavné mesto oprávnenej osobe na základe písomnej žiadosti, uvedenej v prílohe č. 1. Oprávnená osoba je povinná žiadosť predložiť najneskôr do 15 dní odo dňa vykonania cesty. Spolu so žiadosťou je oprávnená osoba povinná predložiť
a)	potvrdenie z detského domova o osobnom stretnutí s dieťaťom, podľa prílohy č. 2, 
b)	cestovný lístok preukazujúci vykonanie cesty do detského domova, v ktorom je dieťa umiestnené.
(4) Príspevok na dopravu sa oprávnenej osobe poskytne formou finančnej náhrady cestovného lístka na: 
a)	prímestský autobus alebo diaľkový autobus,
b)	osobný vlak, zrýchlený vlak alebo rýchlik II. triedy.
(5) Príspevok na dopravu sa oprávnenej osobe poskytne v plnej výške ceny cestovného lístka na cestu z Bratislavy do detského domova, v ktorom je dieťa umiestnené a to do 30 dní odo dňa predloženia písomnej žiadosti.
(6) Tej istej oprávnenej osobe sa poskytne príspevok na dopravu do detského domova najviac dvakrát v kalendárnom roku.

§ 3
Poskytovanie finančných prostriedkov 
(1) Hlavné mesto poskytne oprávnenej osobe finančné prostriedky za účelom úpravy a obnovy rodinných pomerov dieťaťa vrátane bytových pomerov a sociálnych pomerov.
(2) Oprávnenou osobou je rodič dieťaťa alebo osoba, ktorá sa osobne stará o dieťa,2) ktorým bolo dieťa odňaté zo starostlivosti rozhodnutím súdu a umiestnené do detského domova a ktorí spĺňajú tieto podmienky
a)	sú obyvateľmi hlavného mesta,3)
b)	vynakladajú primerané úsilie na úpravu svojich rodinných pomerov, bytových pomerov a sociálnych pomerov tak, aby sa mohli osobne starať o dieťa, pričom na účely tohto nariadenia sa primeraným úsilím vynaloženým na úpravu rodinných pomerov, vrátane bytových pomerov a sociálnych pomerov rozumie osobný, písomný alebo telefonický kontakt oprávnenej osoby s dieťaťom minimálne jeden raz za mesiac, ich mesačný príjem a príjem osôb, ktorých príjmy sa posudzujú spoločne podľa osobitného zákona,4) neprevyšuje 1,2 násobok životného minima.
(3) Hlavné mesto poskytne finančné prostriedky oprávnenej osobe len pre to dieťa, ktoré: 
a)	bolo po 31. decembri 2005 umiestnené do detského domova na základe rozhodnutia súdu o nariadení ústavnej starostlivosti a rozhodnutie nadobudlo právoplatnosť (ďalej len „umiestnenie“),
b)	má obvyklý pobyt5) na jeho území,
c)	sa najmenej jeden rok pred umiestnením do detského domova zdržiavalo na jeho území.
(4) Hlavné mesto poskytne finančné prostriedky oprávnenej osobe na základe písomnej žiadosti podanej do šiestich mesiacov od umiestnenia dieťaťa do detského domova. Žiadosť musí obsahovať 
a)	osobné údaje žiadateľa a osôb žijúcich v spoločnej domácnosti,
b)	osobné údaje dieťaťa,
c)	potvrdenie o výške mesačného príjmu žiadateľa a osôb, ktorých príjmy sa posudzujú spoločne podľa osobitného zákona4) za obdobie troch mesiacov pred podaním žiadosti,
d)	majetkové pomery žiadateľa,
e)	bytové pomery žiadateľa,
f)	právoplatné rozhodnutie súdu o nariadení ústavnej starostlivosti,
g)	potvrdenie o umiestnení dieťaťa v detskom domove,
h)	výšku a účel použitia finančných prostriedkov.
(5) Hlavné mesto po obdržaní žiadosti preverí splnenie podmienok ustanovených týmto nariadením a prešetrí rodinné pomery dieťaťa vrátane bytových pomerov a sociálnych pomerov. Ak sú splnené všetky podmienky, uzavrie hlavné mesto s oprávnenou osobou zmluvu o poskytnutí finančných prostriedkov na úpravu a obnovu rodinných pomerov dieťaťa vrátane bytových pomerov a sociálnych pomerov. 
(6) Hlavné mesto poskytne finančné prostriedky oprávnenej osobe formou účelového finančného príspevku, ktorý možno použiť najmä na:
a)	úhradu nákladov spojených s bývaním oprávnenej osoby,
b)	kúpu základného vybavenia domácnosti, ktorým je najmä posteľ, práčka, stôl, stolička, skriňa, vykurovacie teleso, sporák, chladnička, ak nie sú súčasťou vybavenia domácnosti,
c)	opravu základného vybavenia domácnosti.
(7) Výška finančných prostriedkov poskytovaná oprávnenej osobe je ustanovená osobitným zákonom.6)
(8) Hlavné mesto si vyhradzuje právo na kontrolu využitia poskytnutých finančných prostriedkov oprávnenej osobe. Oprávnená osoba je povinná do 15 dní od použitia poskytnutých finančných prostriedkov preukázať spôsob ich použitia a vrátiť nevyčerpané finančné prostriedky. Oprávnená osoba je povinná vrátiť všetky finančné prostriedky, ktoré nečerpala v súlade s týmto nariadením a s osobitnou zmluvou do 15 dní od doručenia písomnej výzvy hlavného mesta na vrátenie finančných prostriedkov.
(9) Hlavné mesto poskytuje finančné prostriedky oprávnenej osobe vrátane na úpravu bytových pomerov a sociálnych pomerov podľa poradia doručených žiadostí. 

§ 4
Príspevok na tvorbu úspor dieťaťa
(1) Hlavné mesto poskytne príspevok na tvorbu úspor dieťaťu, ktoré spĺňa tieto podmienky 
a)	bolo po 31. decembri 2005 umiestnené do detského domova na základe rozhodnutia súdu o nariadení ústavnej starostlivosti a rozhodnutie nadobudlo právoplatnosť (ďalej len „umiestnenie“),
b)	do jedného roka od umiestnenia do detského domova sa neupravili alebo neobnovili jeho rodinné pomery tak, aby rodičia alebo osoba, ktorá sa osobne stará o dieťa2), mohli osobne vykonávať starostlivosť o dieťa alebo dieťa nebolo umiestnené do náhradného rodinného prostredia,
c)	má obvyklý pobyt5) na území hlavného mesta,
d)	najmenej jeden rok pred umiestnením do detského domova sa zdržiavalo na území hlavného mesta.
(2) Hlavné mesto poukazuje príspevok na tvorbu úspor mesačne na osobný účet dieťaťa alebo vkladnú knižku vo výške stanovenej osobitným zákonom.7)
(3) Osobný účet dieťaťu alebo vkladnú knižku zriaďuje rodič, majetkový opatrovník8) alebo poručník dieťaťa. Finančné prostriedky na osobnom účte sú výlučne majetkom dieťaťa a pre nakladanie s prostriedkami na osobnom účte dieťaťa je potrebný súhlas súdu.

§ 5
Finančný príspevok
(1) Na vykonávanie opatrení podľa osobitného zákona1) môže hlavné mesto poskytnúť oprávnenej osobe finančný príspevok.
(2) Oprávnenou osobou je: 
a)	právnická osoba alebo fyzická osoba, ktorej bola udelená akreditácia podľa osobitného zákona1) (ďalej len „akreditovaný subjekt“),
b)	právnická osoba alebo fyzická osoba, ktorá vykonáva opatrenia sociálnoprávnej ochrany detí a sociálnej kurately na predchádzanie vzniku krízových situácií v rodine9) (ďalej len „osoba“).
(3) Finančný príspevok akreditovanému subjektu alebo osobe poskytne hlavné mesto na základe písomnej žiadosti, ktorá musí obsahovať 
a)	základné identifikačné údaje príslušnej oprávnenej osoby,
b)	doklad o akreditácii podľa osobitného zákona1), ak je žiadateľom akreditovaný subjekt a doklad o vykonávaní opatrení sociálnoprávnej ochrany detí a sociálnej kurately na predchádzanie vzniku krízových situácií v rodine,9) ak je žiadateľom osoba,
c)	popis obsahu činnosti,
d)	projekt opatrení,
e)	rozpočet projektu opatrení,
f)	požadovanú výšku finančného príspevku.
(4) Žiadosť o finančný príspevok predkladá akreditovaný subjekt a osoba hlavnému mestu.
(5) O výške poskytnutého finančného príspevku rozhoduje primátor hlavného mesta do 60 dní od doručenia úplnej žiadosti podľa ods. 3.
(6) Finančný príspevok je možné poskytnúť akreditovanému subjektu maximálne do výšky 400 000 Sk a osobe maximálne do výšky 150 000 Sk.
(7) Bližšie podmienky použitia a spôsobu nakladania s poskytnutým finančným príspevkom akreditovaným subjektom alebo osobám upraví osobitná zmluva.
(8) Akreditovaný subjekt alebo osoba sú povinní po vykonaní prijatých opatrení predložiť hlavnému mestu záverečnú správu o realizácii schváleného projektu, vrátane zúčtovania poskytnutých finančných prostriedkov do jedného mesiaca po skončení projektu, najneskôr do 31. januára nasledujúceho kalendárneho roka a vrátiť nevyčerpané finančné prostriedky do 15 dní od predloženia záverečnej správy. 
(9) Akreditovaný subjekt alebo osoba sú povinní vrátiť všetky finančné prostriedky, ktoré nečerpali v súlade s týmto nariadením a s osobitnou zmluvou, do 15 dní od doručenia písomnej výzvy hlavného mesta na vrátenie finančných prostriedkov.

§ 6
Prechodné ustanovenia
Žiadosť o príspevok na dopravu a žiadosť o príspevok na vykonávanie opatrení podané oprávnenou osobou pred nadobudnutím účinnosti tohto nariadenia, sa posudzujú podľa osobitného predpisu.10)

§ 7 
Zrušovacie ustanovenie
Zrušuje sa všeobecne záväzné nariadenie hlavného mesta Slovenskej republiky Bratislavy č. 6/2006 o poskytovaní finančných príspevkov na vykonávanie opatrení sociálnoprávnej ochrany detí a sociálnej kurately.

§ 8
Účinnosť
Toto nariadenie nadobúda účinnosť 1. januára 2008. 

Ing. Andrej Ďurkovský
primátor